A BIZOTTSÁG (EU) 2022/1343 RENDELETE

(2022. július 29.)

a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található acekinocil, klórantraniliprol és emamektin megengedett szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,

mivel:

(1) Az acekinocil, a klórantraniliprol és az emamektin tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet III. mellékletének A. része állapította meg.

(2) Az acekinocil tekintetében érvényes MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (1) bekezdésének megfelelően indokolással ellátott véleményt (2) adott ki. Bizonyos termékek esetében a Hatóság a jelenlegi MRL-ek emelését vagy változatlanul hagyását javasolta. A szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. A Hatóság arra a következtetésre jutott továbbá, hogy a grapefruitfélék, a narancs, a citrom, a zöldcitrom/lime, a mandarin, a mogyoró, az alma, a körte, a birsalma, a naspolya, a japán naspolya, a csemege- és borszőlő, a paradicsom, a padlizsán/tojásgyümölcs, a komló, a sertés (izom, zsír, máj, vese), a szarvasmarha (izom, zsír, máj, vese, tej) és a lófélék (izom, zsír, máj, vese, tej) tekintetében meghatározott MRL-ekkel kapcsolatban nem állnak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében alkalmazandó MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni az e rendelet kihirdetését követő két éven belül rendelkezésre álló információk figyelembevételével.

(3) A klórantraniliprol tekintetében érvényes MRL-ekkel kapcsolatban a Hatóság indokolással ellátott véleményt (3) adott ki a 396/2005/EK rendelet 12. cikke (1) bekezdésének megfelelően. A Hatóság a mandula, a paradió/brazil dió, a kesu/kesudió, a gesztenye, a kókuszdió, a mogyoró, az ausztráliai mogyoró/makadámdió, a pekándió, a fenyőmag, a pisztácia, a dió, az alma, a körte, a birsalma, a naspolya, a japán naspolya, a csemegekukorica, a karfiol, a szárzeller, a kávébab és az izom (sertés-, szarvasmarha-, juh-, kecske- és ló-) tekintetében az MRL-ek csökkentését javasolta. Más termékek esetében a Hatóság a jelenlegi MRL-ek emelését vagy változatlanul hagyását szorgalmazta. A szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. A kel esetében a Hatóság a jelenlegi, 20 mg/kg-os MRL változatlanul hagyását ajánlotta. A tagállamok azonban a kelre vonatkozó MRL 40 mg/kg-ra – vagyis a reteklevél tekintetében a Codex által meghatározott maximális szermaradék-határértékre (CXL) – történő emelését kérték, ugyanis a reteklevelet a 396/2005/EK rendelet II. mellékletének B. része jelenleg a „Kel” alcsoportba sorolja. 2015-ben, amikor az uniós jogszabályokba felvették a reteklevélre vonatkozó CXL-t, az uniós jogszabályok nem említették kifejezetten a reteklevelet. Ezért úgy tekintették, hogy a termék a „Kis levelű termények (a Brassica fajok is)”, nem pedig a „Kel” alcsoportba tartozik. A tagállamok a jelenlegi besorolás követését kérték. A Hatóság arra a következtetésre jutott továbbá, hogy az étkezési paprika, a dinnye, a görögdinnye, a szőlőlevél és hasonló fajok, a földimogyoró/amerikai mogyoró, a napraforgómag és a repcemag tekintetében meghatározott MRL-ekkel kapcsolatban nem állnak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében alkalmazandó MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni az e rendelet kihirdetését követő két éven belül rendelkezésre álló információk figyelembevételével.

(4) Az emamektin tekintetében érvényes MRL-ekkel kapcsolatban a Hatóság indokolással ellátott véleményt (4) adott ki a 396/2005/EK rendelet 12. cikke (1) bekezdésének megfelelően. A Hatóság a szermaradék meghatározásának a következőre való módosítását javasolta: emamektin B1a és sói, emamektin B1a-ként (szabad bázis) kifejezve. A Hatóság a szilva, a burgonya, az uborka, az apró uborka, a cukkini, a dinnye, a görögdinnye, a brokkoli, a karfiol, a kelbimbó, a fejes káposzta, a galambbegysaláta, a fejes salátafélék, a kerti zsázsa/közönséges borbálafű, valamint egyéb csírák és hajtások, a közönséges borbálafű/szárazföldi zsázsa, a borsmustár/rukkola, a vörös mustár, a kis levelű termények (a Brassica fajok is), a turbolya, a metélőhagyma, a zellerlevél, a petrezselyemlevél/metélőpetrezselyem, a zsálya, a rozmaring, a kakukkfű, a bazsalikom, valamint az ehető virágok, a babérlevél, a tárkony, a borsó (hüvely nélkül) és az articsóka tekintetében az MRL-ek csökkentését javasolta. Más termékek esetében a Hatóság a jelenlegi MRL-ek emelését vagy változatlanul hagyását javasolta. A szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. A Hatóság arra a következtetésre jutott továbbá, hogy a narancs, a citrom, a mandarin, a csemege- és borszőlő, a sütőtök, az endívia/széles levelű batáviai endívia, a gyapotmag, a sertés (izom, zsír, máj, vese), a szarvasmarha (izom, zsír, máj, vese), a juh (izom, zsír, máj, vese), a kecske (izom, zsír, máj, vese), a ló (izom, zsír, máj, vese), az egyéb szárazföldi haszonállatok (izom, zsír, máj, vese) és a tej (szarvasmarha-, juh-, kecske-, ló-) tekintetében meghatározott MRL-ekkel kapcsolatban nem állnak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében alkalmazandó MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni az e rendelet kihirdetését követő két éven belül rendelkezésre álló információk figyelembevételével. A Hatóság arra a következtetésre jutott továbbá, hogy a sárgabarack/kajszi tekintetében meghatározott MRL-lel kapcsolatban nem állnak rendelkezésre bizonyos információk. Egyéb termékek mellett a sárgabarack/kajszi tekintetében is kérelmet nyújtottak be az érvényben lévő MRL-ek módosítása céljából a 396/2005/EK rendelet 6. cikke (1) bekezdésének megfelelően. Véleményében (5) a Hatóság arra a következtetésre jutott, hogy a benyújtott adatok teljességére vonatkozó valamennyi követelmény teljesült, és a sárgabarackra/kajszira vonatkozó MRL kérelmező által kért módosítása elfogadható. Ezzel a módosítással az (EU) 2022/476 (6) bizottsági rendelet foglalkozott, ezért nincs szükség kiegészítő információkra a sárgabarackkal/kajszival kapcsolatban.

(5) A meglévő CXL-eket a Hatóság az indokolással ellátott véleményeiben figyelembe vette. Azokat a CXL-eket, amelyek biztonságosak az uniós fogyasztókra nézve, az MRL-ek megállapításakor a Hatóság figyelembe vette.

(6) Azon termékek tekintetében, amelyeken az érintett növényvédő szer használata nem engedélyezett az Unióban, és amelyekre vonatkozóan nincs hatályban import tűréshatár vagy CXL, az MRL-eket az adott kimutatási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(7) A Bizottság konzultált az Európai Unióban növényvédő szerek maradékanyagaival foglalkozó referencialaboratóriumokkal arról, hogy szükséges-e egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi kimutatási határokat kell megállapítani.

(8) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(9) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(10) A 396/2005/EK rendeletet ezért ennek megfelelően módosítani kell.

(11) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(12) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és III. melléklete e rendelet mellékletének megfelelően módosul.

2. cikk Az Unióban 2023. február 22. előtt előállított, vagy oda ezen időpontot megelőzően behozott termékekre a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2023. február 22-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. július 29-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Reasoned opinion on the review of the existing maximum residue levels for acequinocyl according to Article 12 of Regulation (EC) No 396/2005 (Indokolással ellátott vélemény az acekinocil tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2020; 18(1): 5983.

(3) Európai Élelmiszerbiztonsági Hatóság; Reasoned opinion on the review of the existing maximum residue levels for chlorantraniliprole according to Article 12 of Regulation (EC) No 396/2005 (Indokolással ellátott vélemény a klórantraniliprol tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2020; 18(9): 6235.

(4) Európai Élelmiszerbiztonsági Hatóság; Reasoned opinion on the review of the existing maximum residue levels for emamectin according to Article 12 of Regulation (EC) No 396/2005 (Indokolással ellátott vélemény az emamektin tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2019;17(8):5803.

(5) Reasoned opinion on the modification of the existing maximum residue levels for emamectin in various crops (Indokolással ellátott vélemény a különböző terményekben előforduló emamektinre vonatkozó jelenlegi szermaradék-határértékek módosításáról). EFSA Journal 2021;19(8):6824.

(6) A Bizottság (EU) 2022/476 rendelete (2022. március 24.) a 396/2005/EK európai parlamenti és tanácsi rendelet II., III. és IV. mellékletének az egyes termékekben, illetve azok felületén található ecetsav, azoxistrobin, benzovindiflupir, ciántraniliprol, ciflufenamid, emamektin, flutolanil, mészkén, maltodextrin és prokinazid megengedett szermaradék-határértékei tekintetében történő módosításáról (HL L 98., 2022.3.25., 9. o.).